b'\n_START_ARTICLE_\nAlejandro Sanz\n_START_SECTION_\n\xc5\xbdivotopis\n_START_PARAGRAPH_\nAlejandro Sanz po\xc4\x8deo je svirati gitaru sa sedam godina, a prve pjesme skladao je ve\xc4\x87 tri godine kasnije. Sa 16 godina Alejandro Sanz snimio je pjesmu Los Chulos Son Pa\' Cuidarlos. Njegov slu\xc5\xbebeni debitantski album Viviendo Deprisa izdan je, me\xc4\x91utim, 1991. godine kada i potpisuje ugovor s diskografskom ku\xc4\x87om Warner Music. Si T\xc3\xba Me Miras uslijedio je 1993. godine, u suradnji s glazbenicima kao \xc5\xa1to su Nacho Ma\xc3\xb1\xc3\xb3, Chris Cameron i Paco de Luc\xc3\xada. Album Alejandro Sanz 3 snimljen je u Veneciji, a producirali su ga Miguel Angel Arenas i Emanuele Ruffinengo._NEWLINE_S albumima M\xc3\xa1s (1997.) i El Alma Al Aire (2000.) \xc5\xa1panjolski kantautor ostvario je prve me\xc4\x91unarodne uspjehe._NEWLINE_Postao je i prvi \xc5\xa1panjolski pjeva\xc4\x8d koji je 2001. godine snimio Unplugged album za MTV._NEWLINE_Uspje\xc5\xa1ni album No Es Lo Mismo snimio je 2003. godine._NEWLINE_Dana 25. rujna 2006. godine izdan je hit-single A La Primera Persona kao najava novog albuma El Tren de los Momentos (izdanje: 7. studenoga 2006.), koji je postao vrlo uspje\xc5\xa1an ponajvi\xc5\xa1e zahvaljuju\xc4\x87i strastvenom duetu Te lo Agradezco, Pero No sa Shakirom.\n_START_SECTION_\nZanimljivosti\n_START_PARAGRAPH_\nNa lijevom ramenu ima tetoviranu glavu bika sa slike Guernica Pabla Picassa._NEWLINE_Osvojio je 15 nagrada Grammy (1 regularni Grammy i 14 nagrada Latin Grammy) i prodao vi\xc5\xa1e od 20 milijuna albuma \xc5\xa1irem svijeta._NEWLINE_Sa Shakirom je snimio mega-popularni hit duet "La Tortura", objavljen na njezinom albumu, kao i pjesmu "Te lo Agradezco, Pero No" s albuma "El tren de los momentos".'